7-jarige sterf in ongeluk met polisiekarWardah Lindewal (Foto: Facebook) ŉ Sewejarige meisie is dood en twee vroue beseer nadat ŉ 38-jarige sersant van die Samora Machel-polisiestasie in Kaapstad glo ŉ motorongeluk op 28 Augustus veroorsaak het. Die meisie is as Wardah Lindewal geïdentifiseer en sy is Maandag oorlede nadat sy ŉ week lank in ŉ koma was. Die ongeluk het naby Watergate Mall in Mitchells Plain, op die R300 in die rigting van Jakes Gerwel-rylaan, plaasgevind. Die beampte was glo dronk aan diens en het ŉ polisiemotor bestuur. Familielede het aan Cape Argus gesê die beampte het die gesin se motor van agter getref en dit van die pad laat rol. André Traut, polisiewoordvoerder, sê die Philippi-Oos-polisie het die beampte op 29 Augustus in hegtenis geneem op aanklag van bestuur onder die invloed van alkohol. “Die beampte is later met ŉ waarskuwing vrygelaat en moet op 21 Februarie 2023 in die Philippi-hof verskyn vir die uitslae van die bloedmonsters wat geneem is, asook verdere hofverrigtinge.” Die polisie sal dissiplinêre stappe teen die beampte doen.